b'\n_START_ARTICLE_\nH\xc3\xa4m\xc3\xa4l\xc3\xa4inen (sanomalehti)\n_START_PARAGRAPH_\nH\xc3\xa4m\xc3\xa4l\xc3\xa4inen oli H\xc3\xa4meenlinnassa vuosina 1858\xe2\x80\x931901 ilmestynyt kaupungin ensimm\xc3\xa4inen sanomalehti._NEWLINE_Gustaf Erik Eur\xc3\xa9nin perustama H\xc3\xa4m\xc3\xa4l\xc3\xa4inen oli pitk\xc3\xa4\xc3\xa4n niin sanottujen \xe2\x80\x9dvanhojen rehellisten fennomaanien\xe2\x80\x9d lehti. Se oli kielikysymyksess\xc3\xa4 maltillinen ja keskittyi paikallisiin asioihin. H\xc3\xa4m\xc3\xa4l\xc3\xa4ist\xc3\xa4 lukivat my\xc3\xb6s H\xc3\xa4meenlinnan ruotsinkieliset, joilla ei ollut omaa lehte\xc3\xa4. Vuonna 1879 sen kilpailijaksi perustettiin nuorfennomaaninen H\xc3\xa4meen Sanomat. Tyko Hagmanin tultua p\xc3\xa4\xc3\xa4toimittajaksi vuonna 1898 H\xc3\xa4m\xc3\xa4l\xc3\xa4inen siirtyi nuorsuomalaisten linjalle ja sortovuosina se oli voimakkaan perustuslaillinen. Vuonna 1900 lehti oli ensin kaksi kuukautta lakkautettuna ja seuraavana vuonna viranomaiset lakkauttivat sen lopullisesti. Sen seuraajaksi perustettiin H\xc3\xa4met\xc3\xa4r._NEWLINE_H\xc3\xa4m\xc3\xa4l\xc3\xa4inen ilmestyi aluksi kerran ja vuodesta 1879 l\xc3\xa4htien kahdesti viikossa. Sen levikki oli aluksi 400\xe2\x80\x93600 kappaletta, nousi 1870-luvun lopulla yli tuhannen ja oli vuonna 1900 3\xc2\xa0700 kappaletta. P\xc3\xa4\xc3\xa4toimittajina ty\xc3\xb6skenteliv\xc3\xa4t Gustaf Erik Eur\xc3\xa9n (1858\xe2\x80\x931860 ja 1862\xe2\x80\x931872), A. W. Lindgren (1861 ja 1874\xe2\x80\x931897), Adolf Malin (1872\xe2\x80\x931873) ja Tyko Hagman (1898\xe2\x80\x931901).'